…………………

………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО  И ХРАНИТЕ**  **Г-Н КИРИЛ ВЪТЕВ** | **ОДОБРИЛ,**  **МИНИСТЪР:**  **КИРИЛ ВЪТЕВ** |

**ДОКЛАД**

**от Александър Йоцев – заместник-министър на земеделието и храните**

**Относно:** Проект на Наредба за изменение и допълнение на Наредба № 6 от 2007 г. за условията и реда за пасищно отглеждане на свине от източнобалканската порода и нейните кръстоски

**УВАЖАЕМИ ГОСПОДИН МИНИСТЪР,**

На основание чл. 139, ал. 2 от Закона за ветеринарномедицинската дейност, внасям за одобряване проект на Наредба за изменение и допълнение на Наредба № 6 от 2007 г. за условията и реда за пасищно отглеждане на свине от Източнобалканската порода и нейните кръстоски.

**Причини, които налагат приемането на акта**

Към момента Закона за ветеринарномедицинската дейност позволява пасищното отглеждане единствено на свине от Източнобалканската порода и нейните кръстоски. Действащата към момента Наредба № 6 от 2007 г. за условията и реда за пасищно отглеждане на свине от източнобалканската порода и нейните кръстоски обаче в голяма степен не отразява спецификите на отглеждането на свинете от тази порода. Възникналата през 2018 г. епизоотия от болестта Африканска чума по свинете нанесе значителни икономически щети на собствениците и ползвателите на такъв тип обекти, голяма част от тях бяха засегнати от заболяването, животните бяха унищожени и впоследствие обектите не възстановиха дейността си, което доведе до значително намаляване, през последните години, на броят на отглежданите на територията на страната свине от тази порода.

В действащото право на Европейския съюз няма регламентирани изисквания за отглеждане на такива породи свине, поради което беше изпратено запитване до държавите членки с молба за предоставяне на информация какви национални мерки прилагат по отношение на отглеждането на свине на открито. Местни породи свине подобни на Източнобалканската порода се отглеждат основно в Испания, Португалия и Румъния, анализът на получените отговори показа, че в голяма част от държавите откритото отглеждане на свине е забранено, а там където това е позволено има определени конкретни условия – изисквания за наличие на двойни заграждения с определена височина, наличие на електропастир, определена гъстота на животните и конкретни мерки за биосигурност в тези обекти.

Към момента на територията на страната няма лицензирани кланици за клане на ИБС, а съществуващите към момента териториални ограничения за клане на животните само в кланици разположени на територията на областите Бургас, Варна, Шумен и Ямбол създават допълнителни затруднения за клане на ИБС и реализация на продуктите добити от тях.

Всички изменения и допълнения са в съответствие със становището на Европейския орган за безопасност на храните и промените в правото на ЕС във връзка с риска от разпространение на АЧС при отглеждане на свине в открити територии.

**Цели**

Създаване на условия за съхранение на породата и завишаване на изискванията за биосигурност в обектите, като се уреждат възможности за пасищно отглеждане на ИБС на открито в оградени терени.

Изписването на наименованието на породата в наредбата да се уеднакви в съответствие със Закона за закрила на новите сортове растения и породи животни и Решение № 565 от 16 юли 2007 г. на Патентно ведомство на Република България за признаване на породата Източнобалканска свиня.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерството на земеделието и храните.

За приемането на проекта на акт не са необходими допълнителни разходи/трансфери и други плащания по бюджета.

Проектът на Наредба не предвижда и допълнителни разходи за неговите адресати.

**Очаквани резултати от прилагането на акта**

С предложения проект на наредба за изменение и допълнение на Наредба № 6 от 2007 г. за условията и реда за пасищно отглеждане на свине от Източнобалканската порода и нейните кръстоски се увеличават възможностите за отглеждане на свине от тази порода, премахват се ограниченията за клане на животните в кланици разположени на територията само на определени области.

С предложеното изменение и допълнение се цели създаване на условия за съхранение на породата, създаване на тенденция за постепенно увеличение на броят на отглежданите животни и подобряване на мерките за биосигурност в обектите.

**Анализ за съответствие с правото на Европейския съюз**

С проекта на Наредба не се транспонират актове на институции на Европейския съюз, поради което не е изготвена таблица за съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 139, ал. 2 от Закона за ветеринарномедицинската дейност, предлагам да издадете предложения проект на Наредба за изменение и допълнение на Наредба № 6 от 2007 г. за условията и реда за пасищно отглеждане на свине от източнобалканската порода и нейните кръстоски.

|  |  |
| --- | --- |
| **Приложение:** | 1. Проект на Наредба; 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения и становища от проведената обществена консултация; 5. Предложения и становища, постъпили от проведената обществена консултация. |

**АЛЕКСАНДЪР ЙОЦЕВ**

*Заместник-министър на земеделието и храните*